Vi er en familie på 4 (2 voksne og 2 børn), der havde 5 overnatninger i lejligheden. Da vi ankom i lejligheden blev vi først og fremmest mødt af en voldsom varme. Det næste vi bemærkede var, at lejligheden desværre var ret beskidt. Det var tydeligt, at der hverken var støvsuget eller støvet af. Der lå store nullermænd og masser af lange mørke hår på gulvtæppet. Køleskabet var ikke tømt og vi fandt et brugt vabel plaster i sengen i soveværelset. I følge gæstebogen skulle man straks kontakte udlejer, hvis man ikke var tilfreds med rengøringen, hvilket vi selvfølgelig gjorde. Udlejer var imidlertid ikke lydhør og mente, at der var gjort rent.
Det værste var imidlertid varmen. Ifølge opslaget har lejligheden AC, men den er placeret i stuen og kan på ingen måde køle lejligheden ned - ikke engang stuen. AC’en larmede i øvrigt så voldsomt meget, at man umuligt kunne have den tændt om natten. I alle 5 nætter sov hele familien elendigt. Dette påpegede vi overfor rengøringen som blot grinte af situationen og sagde, at sådan var det bare. TV’et virkede heller ikke da vi ankom, men det blev fikset dagen efter. Der var ikke redt op til vores børn, og vi måtte selv tage betræk af de ekstra dyner, der lå i skabet. Ca. 80% af lyskilderne i lejligheden virkede heller ikke, og så var der mere eller mindre intet varmt vand i lejligheden, så der måtte tages iskolde bade. Der er i øvrigt kun badekar i lejligheden - intet brusebad.
Sidst men ikke mindst var der hverken viskestykker eller toiletpapir (kun 1 rulle til en hel familie i 5 dage), og man bliver bedt om at smide skrald ud hver dag i en skraldecontainer placeret ca. 10 min. gang fra lejligheden - uholdbart.
Vi har boet i mange forskellige Airbnb lejligheder, både i Rom, men også resten af verden. Vi kan tolerere meget, så længe det føles rent og de basale ting fungerer. Det har desværre været vores værste Airbnb oplevelse til dato, og vi kan desværre ikke anbefale lejligheden til andre. Det eneste positive var beliggenheden, som varmt kan anbefales.